MĂRTURII DIN DIECEZĂ 


Pr. loan Sociu, paroh de Nicolae-Bălcescu (Bacău) 


În anii de desfăşurare a Conciliului al II-lea din Vatican, ţara noastră 
traversa o perioadă deosebit de dificilă din punct de vedere socio-politic: 

- granițele erau închise ermetic. Nu ieşea nimeni din țară, cu excepția 
oamenilor puterii (evreul de la Madrid); 

- mijloacele de comunicaţii erau controlate sever; 

— posturile de radio erau bruiate (pr. Măcincă); 

— televiziunea, la noi, atunci se năştea; 

— telefoanele erau asculate; 

— maşinile de scris erau înregistrate şi folosirea lor necesita apro- 
barea Miliției; 

- societatea era țesută cu informatori. 

Trăiam perioada colectivizării: nu numai preoții şi intelectualii, ci şi 
oameni de rând erau timoraţi, terorizaţi, arestați, deportați, şi orice 
inițiativă particulară era interpretată drept conspirație. 

Frica pusese stăpânire pe oameni, cărora le era teamă şi să discute 
între ei, căci nu se ştia cine dintre cei prezenţi era informator al 
Securităţii. 

In această conjunctură politică şi stare de spirit, noi eram rupți total 
de lumea exterioară, neavând posibilitatea de a ne informa despre cele 
ce se întâmplau la Vatican, declarat „imperialist” de către regimul dicta- 
torial de la noi. Atât ştiam doar, că la Roma s-au deschis lucrările 
Conciliului al II-lea din Vatican. Unicul episcop catolic liber şi recunoscut 
în ţară era Márton Aaron, episcop de Alba Iulia, dar, după câte ştiu, 
nici lui nu i s-a permis să se prezinte la conciliu. 

Primul ecleziast român catolic care a reuşit să iasă din ţară, în anul 
1964, cred, a fost Mons. Francisc Augustin, ordinariu substitut de Bucu- 
reşti. Apoi, cred că în acelaşi an, a reuşit să meargă la Roma şi Mons. 
Petru Pleşca, ordinariu substitut de Iaşi, dar nerecunoscut de autori- 
tățile de stat, care desființaseră Dieceza de Iaşi, considerând-o un fel de 
protopopiat afiliat la Arhidieceza de Bucureşti. In iarna anului următor, 
1965, Mons. Petru Pleşca a ieşit a doua oară şi atunci a fost consacrat 
episcop titular de Voli, dar s-a grăbit să vină repede înapoi. 

Veşti despre cele întâmplate la conciliu nu ne-a adus, cel puțin nouă, 
preoților prezenţi pe vremea aceea la Iaşi, nu ne-a povestit nimic ce să 
merite ținut minte, şi aceasta, probabil, tot din cauza fricii. 

In anii 1965-1966 am găsit publicate, într-un ziar religios maghiar, 
date privind reformarea postului euharistic; mai târziu am găsit date 
privind introducerea Liturghiei de sâmbătă seara ca primă Liturghie a 
duminicii, cu satisfacerea preceptului duminical. Le-am tradus, i le-am 
arătat Preasfințitului care s-a manifestat mirat de noutate, dar pe 

mine m-a surprins reținerea, dezinteresul chiar față de aceste noutăți 
pe care nu le-a promovat. 

Din cele spuse până acum reiese că prima cauză a pătrunderii lente, 
în dieceza noastră, a reformei liturgice operate de conciliu a fost con- 
junctura politică defavorabilă, iar a doua a fost conservatorismul 
generat şi de necunoaşterea în ansamblu a lucrărilor şi documentelor 
conciliului, documente în care se arătau şi motivele ce necesitau reforma 
în domeniile respective. 

In anii de după conciliu, granițele țării începeau, de acum, să fie mai 
puţin ermetice, mai permisive, începuse perioada când se mai putea 
ieşi şi se mai putea aduce în țară câte o către documentară, uneori cu 
riscul de a fi confiscată la controlul de la graniță. 

Introducerea reformei liturgice împreună cu limba română în 
liturgie a început efectiv, tot cu paşi mărunți, în anii 1971-1973, în Arhi- 
dieceza de Bucureşti. 

Mons. Augustin, în calitate de ordinariu substitut de Bucureşti, a 
încercat să ia taurul de coarne asistat şi susținut de preoţii, tineri la 
vremea aceea, pe care îi avea în jur. Astfel, a fost constituită o comisie 
liturgică din preoţi mai reprezentativi în arhidieceză, dar cei care au 
lucrat efectiv au fost părintele, la vremea aceea, loan Robu, vicar la 
catedrală, părintele Ilie Sociu, părintele Virgil Chelaru, părintele 
Ţurcanu şi părintele Dâm. Părintele Robu traducea operaţiunile din 
misal, ceilalți preoți culegeau textele lecturilor şi ale psalmilor din 
Biblie, dactilografa le scria la maşină pe matrițe, apoi le multiplicau pe 
un multiplicator rudimentar, pe care l-au numit „cocârlă”. 

De la Bucureşti, aceste texte, astfel chinuite, erau trimise şi în Moldova, 
unde preoţii nu prea ştiau ce să facă cu ele, deoarece nu ni se dăduseră 
nici un fel de explicaţii. Unii preoţi, întrebaţi dacă le-au introdus în 
celebrare, răspundeau că da, le-au introdus, dar în sertare. 

La Bălcescu intrasem, de acum, în biserica nouă, pusesem un altar 
cu fața la popor, înjghebasem şi o staţie de amplificare. Aveam acolo un 
preot pensionar care nu voia nicicum să celebreze cu fața la popor. „Eu 
celebrez la altarul lateral, să nu se uite oamenii la mine când îmi şterg 
nasul”. Nu voia să folosească microfonul: „Eu nu celebrez la radio”. 
Adusesem din străinătate veşminte gotice: „Eu nu celebrez cu haine 
ortodoxe”. Asemenea împotriviri erau la ordinea zilei şi, ca atare, este 
de înțeles că a trebuit să treacă un timp până ce, încetul cu încetul, 
venind în contact cu diecezele de limbă maghiară şi germană de dincolo 
de Carpaţi, precum şi cu comunităţile din afara țării şi văzând că ele au 
deja misale tipărite şi că celebrează curent în limba poporului, am 
început să prindem şi noi curaj. 

Pe lângă textele sfintei Liturghii au fost traduse, multiplicate în 
aceleaşi condiţii ca şi textele sfintei Liturghii şi introduse în celebrări, 
şi ritualul înmormântării, precum şi al administrării sacramentelor. 

Prima carte liturgică tipărită a fost Liturghierul, tradus, după câte 
am auzit, din limba spaniolă de către un părinte orodox şi oferit Mons. 
Augustin. După Revoluţie apoi, sub îngrijirea Preasfinţitului Petru 

Gherghel, s-a tipărit Misalul, apoi lecționarele şi, în ultima vreme, am 
primit ritualul administrării Botezului şi, după câte ştiu, urmează şi 
ritualul administrării celorlalte sacramente. 

Acesta este un succint istoric al aplicării materiale, la noi, a reformei 
liturgice operate de Conciliul al II-lea din Vatican. Şi fiindcă s-a aplicat 
în modul în care am văzut, în ea se găsesc şi destule inexactități, în 
sensul că preoții s-au ghidat, în modul de a celebra Liturghia, nu atât 
după cele scrise în rubrici, cât, mai mult, după cele ce au auzit şi au 
văzut la alții. Acest lucru era jenant. După cele ce văd şi aud de la alții, 
se conduc oamenii simplii, respectiv credincioşii, dar norma de cond- 
uită a preotului trebuie să fie cartea, care, acum, slavă Domnului, o 
avem sau o putem avea în mână cu toată uşurinţa, care însă se plânge 
că nu este citită. Iar dacă o vom citi, vom vedea cât de puţin am făcut 
în materie de reformă liturgică şi ne vom simţi încurajați de a grăbi 
pasul pentru ca în dieceza noastră viața liturgică să pulseze din plin. 

Acum granițele nu mai sunt închise, mijloacele de comunicare sunt 
libere şi rapide, mijloacele tehnice de scris şi multiplicat sunt de ultimă 
actualitate, nu ne mai lipseşte decât pofta de treabă, pe care, dacă ne-o 
facem, vom avea spor la lucru. 

Dumnezeu să ne ajute! 

Kk k 


Vin cu completările promise, în materie de muzică bisericească, la 
mărturia referitoare la modul în care reforma liturgică, operată de con- 
ciliu, a pătruns în spațiul nostru bisericesc. 

Omul de azi se caracterizează prin superficialitate, prin tendința de 
a simplifica totul prin reduceri la minimum, prin eschivarea de la orice 
efort, toate acestea fiind generate de comoditatea sa. 

Acest lucru se verifică, spre regretul nostru, şi în tagma preoțească. 

Din motivele arătate la începutul expunerii mele, adică lipsa de 
informaţii şi de material documentar, dar şi de specialişti în materie de 
muzică bisericească de rit roman, la începutul introducerii limbii române 
în sfânta Liturghie, totul se citea. Curând, însă, au apărut nişte melodii 
scrise, după câte ştiu, de unul dintre „bruderii” de la Fraţii Şcolilor 
Creştine de la Bucureşti. Aceste melodii conțineau adresările preotului 
celebrant către credincioşii participanţi la sfânta Liturghie, precum şi 
răspunsurile acestora. Aceste melodii s-au voit a fi gregoriene. Preoţii 
care s-au putut orienta după note le-au cântat aşa cum au fost scrise. 
Alţii le-au abandonat, iar alţii le-au interpretat fiecare după „arta” sa, 
aşa că astăzi, în genere, ele se cântă după urechea şi imaginaţia fiecărui 
celebrant. 

Se aud cântate, pe ici, pe acolo, prin dieceză, (epistola) lectura şi 
evanghelia, tot pe melodii care se vor a fi gregoriene, dar e păcat să 
uzăm această denumire clasică pe nişte improvizații mai mult sau mai 
puțin reuşite. 

Spuneam că oamenii de azi se caracterizează prin superficialitate, 
prin tendința de a reduce, de a simplifica. Astfel, unii preoți au simplificat 

melodia la „Cuvântul Domnului”, folosind aceeaşi melodie şi la adresarea 
de după lectură - când credincioşii răspund: „Mulţumim lui Dum- 
nezeu” — ca şi la adresarea de după evanghelie — când credincioşii 
răspund: „Laudă ţie, Cristoase”. Acesta poate nu ar fi un păcat chiar 
atât de mare, dacă nu i-ar deruta pe credincioşii care trebuie să răs- 
pundă nu numai după lectură, ci şi după evanghelie, când nu se mai 
cântă „Mulţumim lui Dumnezeu”, ci „Laudă ţie Cristoase”. Şi astfel se 
întâmplă că credincioşii, nu foarte atenţi, ori se blochează şi nu răspund 
deloc, ori răspund simultan: unii, „Mulţumim lui Dumnezeu”, iar alţii, 
„Laudă ţie, Cristoase”. 

Cât priveşte psalmul responsorial, acesta se cântă pe nişte melodii 
care nu fac parte din gregoriană. In cazul acesta, cântă fiecare după 
„măiestria” sa şi nu avem ce obiecta. Dar mulţi lectori şi preoţi folosesc, 
pentru acest psalm, tonul 8 din psalmodierea gregoriană. Şi aici se 
întâmplă adevărata catastrofă, deoarece sunt modificate elemente de 
bază ale cântului gregorian şi, astfel, facem ca „gregoriana” noastră să 
fie deranjată, deşi ar fi tot atât de uşor să se cânte şi corect. 

Ştiu că se lucrează la ritual şi cred că se va reface şi ritualul înmor- 
mântării, ritual în care invitatorul, antifonele, psalmii şi cântarea de la 
laude şi, respectiv, vesperele pentru morți pot constitui o adevărată 
cheie pentru a intra în frumusețea cântului gregorian şi pentru a-l 
îndrăgi. Nu-mi închipui că sinodul diecezan nu va reintroduce laudele 
şi vesperele, cu care am crescut din copilărie, la Liturghiile cu prohod 
pentru morți. Ceea ce se numeşte azi „Liturghie cu prohod” este un 
simulacru, şi încă şi acesta atât de diferit, potrivit „artei” şi zelului 
fiecărui preot în parte, deşi, dacă şi aşa se dă o sumă în plus pentru 
prohod, măcar din consideraţie pentru oferta respectivă, ar trebui să se 
facă prohodul cu demnitatea şi măsura cerută. 

Puţina pricepere şi comoditatea preoților au pauperizat liturgia de 
frumusețea şi atracția ei. Dacă unul dintre marii convertiți ai secolului 
trecut a reintrat în Biserica lui Cristos datorită muzicii gregoriene pe 
care o asculta cu pasiune cutreierând bisericile parisului, „...acele cuvinte 
Dies irae, dies illa cădeau peste sufletul meu ca bolnavii peste sicriu”, 
atunci ar trebui să simțim şi noi responsabilitate pentru frumusețea 
liturgiei noastre, despre care o doamnă ortodoxă din laşi îmi spunea, 
acum vreo patru ani în urmă: „Liturghiile la dumneavoastră nu sunt 
atractive fiindcă nu se cântă”. Desigur, această afirmaţie este exa- 
gerată, dar conţine şi mult adevăr. 

Apoi modul cum se cântă prefețele este sub orice critică. Noi avem, 
de bine, de rău, în misalele vechi trei tipuri de tonuri pentru prefață: 
tonus simplex, tonus sollemnis şi tonus sollemnior. Prefeţele pe care le 
cântăm noi au din toate trei câte ceva, dar nu sunt nici una dintre ele. 
Deşi ar fi de-a dreptul edificator pentru o ureche, cât de cât cultă, să 
audă, interpretat corect, unul sau altul dintre aceste cântări înălțătoare, 
cântări pentru care unul dintre marii muzicieni a declarat că şi-ar da 
toată opera sa. 


78 DIALOG TEOLOGIC 11(2008) 


S-a mai spus, îndrăznesc să afirm din prezumție, că limba română 
este incompatibilă cu muzica gregoriană, deoarece accentele lexicale 
nu cad pe accente muzicale. Dimpotrivă! Muzica gregoriană este con- 
struită pe structurile limbii latine. Or, cine poate nega că limba română, 
dintre toate limbile neolatine, este cea mai fidelă limbii mamă din care 
îşi are originea? Ca atare, gregoriana cea mai frumoasă şi cea mai 
corectă numai în limba română se poate asculta. Din cele auzite până 
acum, oare nu se poate intui că limba română are vocația de a duce mai 
departe, peste secole, comoara cântului gregorian izgonit, pe nedrept, 
din Biserică împreună cu limba latină? 

Şi când ne gândim la tezaurul de peste 5000 de imnuri pe care le are 
Biserica, imnuri dintre care atâtea sunt cântate de cântul gregorian! 
Apoi Secvenţele, dar şi Introit-urile de la sfintele Liturghii din sărbători, 
antifoanele majore din novena Crăciunului, minunatele cântări din 
Săptămâna Sfântă, preconiul pascal etc., adevărate capodopere, tezaur 
sortit pieirii din cauza înțelegerii şi aplicării greşite a reformei liturgice 
operate de conciliu, care a declarat că limba Bisericii rămâne limba 
latină, iar muzica Bisericii rămâne cântul gregorian, limbă şi cânt care 
nu exclud nici limba vulgului, nici alte genuri de muzică religioasă. 

Mă opresc aici, lăsând ca fiecare să reflecteze asupra celor auzite şi, 
eventual, să devină conştient că noi, românii, avem o vocaţie sfântă, 
din acest punct de vedere, vocație pe care nu avem voie s-o trădăm. 

Vă mulțumesc! 


Pr. Dumitru Patraşcu, paroh şi decan de Suceava 


Apostolatul: qui manet in me et ego in eo, hic fert fructum multum 
(In 15,5). 

Ni se relatează în Evanghelia după sfântul Matei (27,45) că, în 
momentul cînd Mântuitorul răstignit pe cruce a murit, „s-a făcut întu- 
neric pe tot pământul”. 

Ce realitate înspăimântătoare! Când Cristos moare, e întuneric. Unde 
nu este Cristos, e întuneric. Unde e alungat Cristos e întuneric. In viața 
omului în care nu este Cristos e întuneric. 

Noi, preoții şi apostolii, suntem atât de legați de Cristos cum sufle- 
tul este unit cu trupul nostru. Avem o răspundere atât de mare în fața 
lui Dumnezeu, a Bisericii şi a lumii, încât putem afirma cu toată certi- 
tudinea că lumina, sfințenia şi mântuirea oamenilor depind de doi 
factori: Dumnezeu şi preoții săi. 

„Voi sunteţi sarea pământului... Voi sunteți lumina lumii” (Mt 5,13-14). 

Ştim că întunericul se va ridica, lumina evangheliei va străluci mai 
vie dacă orice preot al lui Cristos va fi o adevărată lumină în Domnul. 
De conştiinciozitatea şi sfințenia preotului depind acceptarea sau respin- 
gerea lui Cristos în sufletele oamenilor. 

Trăim într-o lume în permanentă şi accelerată schimbare. O vedem 
cu ochii, îi simțim pulsul ridicat, o urmărim pas cu pas, zi de zi. Unde 


